text: Må ikke skrive på taget
  15 marts 2013 kl. 14.59
  To brødre er blevet dømt for, at de ikke må skrive Gamst på deres tag.
  I næsten fem år har to brødre, der ejer en maskinstation i den lille by Gamst ved Vejen, kæmpet for at få lov til, at der står Gamst på taget på deres lade.
  Ifølge dem selv er de så glade for Gamst, at de har stavet bynavnet i tagplader på laden ud mod motorvejen. 
  En nabo klagede og siden har sagen kørt.
  For tre år siden fik brødrene påbud om at fjerne bemalingen.
  Ifølge Naturklagenævnet må der nemlig ikke reklameres i åbent land, og nævnet betragter skriften på taget som reklame - selvom brødrene siger noget andet.
  Brødrene valgte at gå rettens vej, og nu er dommen faldet: Der må ikke stå Gamst på taget.
  Bøde: 5.000. Og hvis bemalingen ikke fjernes, koster det 3.000 om måneden.
  Brødrene vil anke dommen.
  